**Sezóna pretekov do vrchu úspešne odštartovaná**

**Orechová Potôň, 6. apríl 2021 – Úvodné podujatie oficiálnych majstrovstiev Slovenska pretekov automobilov do vrchu pod názvom OMV MAXXMOTION HILL CLIMB RACE SLOVAKIA RING úspešne odštartovalo v uzavretom areáli okruhu SLOVAKIA RING. Najrýchlejším jazdcom sa počas oboch dní veľkonočného víkendu (3.-4.4.2021) stal Martin Juhás z Ambruz Racing tímu.**

Na dvojpreteky majstrovstiev Slovenska, medzinárodných majstrovstiev Slovenska, majstrovstiev Slovenska historických automobilov do vrchu a Slovenského kopcového pohára sa prihlásilo celkovo 49 účastníkov. Na štart sa nakoniec postavilo a odštartovalo 46 pretekárov prevažne zo Slovenska.

Sobota sa niesla v duchu premenlivého a hlavne chladného počasia. Silná dažďová prehánka na konci súťažného dňa znamenala, že do poslednej tretej súťažnej jazdy odštartovalo nakoniec len 17 súťažiacich. Celkovo mali účastníci k dispozícii tri doobedné tréningové a tri pooobedné súťažné jazdy.

Najrýchlejším jazdcom prvého súťažného dňa sa spomedzi všetkých zúčastnených stal **Martin Juhás z Ambruz Racing Teamu** jazdiaceho na formule Tatuus FR2000, ktorý trať dlhú 3200m zdolal za 1min 27,380s. Druhým v poradí **bol Igor Drotár na Škode Fabia WRC** a tretie miesto obsadil Poliak **Roman Baran z L Racing** teamu jazdiaci na Mitshubishi Lancer. V rámci Majstrovstiev Slovenska sa poradie zmenilo len mierne, keď dvojicu Martin Juhás a Igor Drotár doplnil na treťom mieste Tomáš Ondrej z tímu PT Petrolltrans Rally jazdiaci na Mitshubishi Lancer Evo 9. V najzastúpenejšej skupine (5) si v rámci slovenského šampionátu prvenstvo vybojoval Patrik Purs z Maxxmotorsport tímu jazdiaci na Honde Civic VTI pred Matejom Demeterom (Demo Motorsport Team) na Citroene Saxo VTS a Alexandrom Baráthom na Honde Civic Type-R.

V rámci Slovenského kopcového pohára bol najrýchlejším Vladimír Podmajerský na Peugeote 206 RC, druhé miesto si vybojoval Marek Pikula na Seate Ibiza a tretie miesto získal Peter Prokopčák na Honde Civic Type-R.

Nedeľa už priniesla o čosi stabilnejšie, ale stále nepríjemné veterné počasie. Poradie na prvých miestach v celkovom hodnotení sa zmenilo len mierne a tak najrýchlejšími jazdcami sa stali opäť Martin Juhás z Amruz Racing tímu pred Igorom Drotárom, dvojicu doplnil **Martin Matuška** jazdiaci na Intech FŠ. V tomto poradí sa jazdci umiestnili aj v rámci Medzinárodných Majstrovstvách Slovenskej republiky a rovnako aj v Majstrovstvách Slovenskej republiky.

V rámci Slovenského kopcového pohára bol najrýchlejší Vladimír Podmajerský na Peugeote 206 RC, druhé miesto a tretie miesto si tentokrát vymenili, keď druhý skončil Peter Prokopčák na Honde Civic Type-R a tretí Marek Pikula na Seate Ibiza.

V triede historikov počas oboch dní víkendu najlepšie obstál Miloš Zmeškal jazdiaci na Ralt 032 pred Františkom Kmeťom na Metalex MTX 1-03 a Marcelom Beníkom na BMW 2002ti.

Podutie sa konalo za prísnych hygienických opatrení prijatých po konzultácii so SAMŠ a v súlade s nariadeniami Úradu verejného zdravotníctva SR pre organizovanie hromadných športových podujatí zahŕňajúcich okrem iného aj preukázanie sa negatívnym testom na Covid-19 všetkými účastníkmi pred samotnými pretekmi. Divákom prístup na tribúnu a do areálu nebol povolený.

Viac informácii a kompletné výsledky sú dostupné na web stránke:

<https://slovakiaring.sk/sk/omv-maxxmotion-hill-climb-race-slovakia-ring>

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové Slovenské motokárové centrum.*

**GENERÁLNYM REKLAMNÝM PARTNEROM OKRUHU JE OMV SLOVENSKO.**

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |